钦定古今图书集成/明伦汇编/家范典/第082卷 > 春秋四传 > 《公逆妇姜》
## 钦定古今图书集成/明伦汇编/家范典/第082卷 > 春秋四传 > 《公逆妇姜》

《春秋》：文公四年“夏，逆妇姜于齐。”

《左传》：卿不行，非礼也。君子是以知出姜之不允于鲁
也，曰：贵聘而贱逆，之君而卑之，立而废之，弃信而坏
其主，在国必乱，在家必亡。不允宜哉。《诗》曰：“畏天之威，
于时保之。”敬主之谓也。

《公羊传》：其谓之“逆妇姜于齐”何？略之也。高子曰：“娶乎
大夫者”，略之也。

《穀梁传》：“其曰妇姜，为其礼成乎齐也。其逆者谁也？亲
逆而称妇，或者公与？何其速妇之也？曰公也。其不言
公何也？非成礼于齐也。曰妇，有姑之辞也。其不言氏
何也？贬之也。何为贬之也？夫人与有贬也。”

胡传“逆皆称女，以未成妇而女者，在父母家之所称
也。往逆而称妇，入国不书至，何哉？此《春秋》诛意之效
也。禫制未终，思念娶事，是不志哀而居约矣。方逆也，
而已成为妇未至也，而如在国中，原其意而诛之也。
不称夫人姜氏者，亦与有贬焉。妇人不专行，何以与
有贬？父母与有罪也。文公不知敬其伉俪，违礼而行”，
使国乱子弑。齐人不能鉴微知著，冒礼而往，使其女
不允于鲁，皆失于不正，其始之过也。夫妇之际，人伦
之首，礼不可不谨也。故交贬之，以为后鉴。

〈大全〉纳币在丧中，与《丧婚》同也。称“妇姜”，已成妇也。不称夫人，不可为小君奉宗庙也。不书逆者，虽卿亦失其职也。刘氏曰：“夫妇之际，人伦之首。文公暗弱惰慢，不能率礼而行，以谓苟若而可，何礼之守

故夫人不安其位，终卒至于祸。又非独文公之罪，虽夫人预有罪矣。夫人不能早避丧娶之辱，冒大礼以往，国人皆贱之，遂无所据依，以危其身而亡其子，由本不正故也。殆而呼天，不亦晚乎！文公之不能保其后嗣者，由无以刑其妻；夫人之不能安其位，由无以谨于礼也。张氏曰：“圣人严吉凶之辨，盖人之所以异” 于禽兽者，正以有父子之亲，而三年之丧，哀戚之至也。国君为风教之首，而纳币于丧中，《春秋》变“逆女” 为“逆妇。” 姜不成其夫人之礼，以见人伦之本已失，何以正是国人为后嗣之基乎？赵氏曰：“公自逆，常事不书，以成礼于齐，所以变文云逆妇以讥之。”